U-I-7/93
Natisni
Opravilna št.:
U-I-7/93
Datum odločitve:
6. 5. 1993
Objavljeno:
Ur. list RS, št. 25/93 in OdlUS II, 43
ECLI:
ECLI:SI:USRS:1993:U.I.7.93
Akt:
Sklep Občinske skupščine Domžale o imenovanju in preimenovanju ulic in naselij (Ur. vestnik občine Domžale, št. 2/92), v delu, ki se nanaša na preimenovanje Brejčeve ulice v Ahčinovo ulico
Izrek:
Sklep Skupščine občine Domžale o imenovanju in preimenovanju ulic in naselij se v delu, ki se nanaša na preimenovanje Brejčeve ulice v Ahčinovo, odpravi.
Ta odločba ima pravne učinke po 414. in 415. členu ustave iz leta 1974.
Evidenčni stavek:
V neskladju z zakonom je postopek sprejemanja sklepa o imenovanju in preimenovanju ulic in nselij, v katerem ni bilo omogočeno sodelovanje krajanov krajevne skupnosti pri dajanju pobud in predlogov k predvidenemu preimenovanju ulice.
Geslo:
Ponovno odločanje ustavnega sodišča v isti zadevi.
Sodelovanje občanov pri preimenovanju ulic v krajevni skupnosti.
Pravna podlaga:
Ustava 1974, 414. in 415. čl.
Ustava, 161. čl.
Zakon o imenovanju in evidentiranju naselij, ulic in stavb (ZIENUS), 3. odst. 7. čl., 8. čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 15. čl.
Opomba:
V obravnavanem sklepu se ustavno sodišče sklicuje na svoj sklep št. U-I-51/92 z dne 19/11-1992 in odločbo št. U-I-74/92 z dne 19/11-1992.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Janez Bizjak in drugi, Domžale
Datum vloge:
13. 1. 1993
Vrsta odločitve:
odločba
Vrsta rešitve:
odprava podzakonskega predpisa/predpisa za izvrševanje javnih pooblastil
Dokument:
US16630
Dokument v PDF obliki:
U-I-7-93.pdf
111 KB
Prenesite datoteko
U-I-7/93-11
6/5-1993
O D L O Č B A
Ustavno sodišče je na pobudo Janeza Bizjaka in drugih iz Domžal v postopku za oceno ustavnosti in zakonitosti na seji dne 6/5-1993
o d l o č i l o :
Sklep Skupščine občine Domžale o imenovanju in preimenovanju ulic in naselij (Uradni vestnik občine Domžale, št. 2/92) se v delu, ki se nanaša na preimenovanje Brejčeve ulice v Ahčinovo, odpravi.
Ta odločba ima pravne učinke po 414. in 415. členu ustave iz leta 1974.
O b r a z l o ž i t e v
Ustavno sodišče je s sklepom št. U-I-7/93 z dne 15/4-1993 sprejelo pobudo in začelo postopek za oceno ustavnosti in zakonitosti v izreku te odločbe navedenega dela sklepa Skupščine občine Domžale, po katerem se Brejčeva ulica preimenuje v Ahčinovo.
Zakon o imenovanju in evidentiranju naselij, ulic in stavb (Uradni list SRS, št. 5/80, 42/86 in Uradni list RS, št. 8/90) določa, da dajejo pobude in predloge za imenovanje, preimenovanje, združevanje, razdruževanje in odpravo naselij in ulic delovni ljudje in občani na svojih zborih in v organih krajevnih skupnosti (tretji odstavek 7. člena). Po smiselni interpretaciji navedene določbe iz nje sledi, da morajo v duhu zakona občani v krajevni skupnosti imeti možnost, da na enak način (na zborih ali v organih krajevne skupnosti) povedo svoje mnenje tudi o pobudah in predlogih, ki so bili dani na drug način. Po 8. členu navedenega zakona odloča o imenovanju, preimenovanju, združevanju, razdruževanju in odpravi naselij in ulic občinska skupščina.
Ustavno sodišče je ugotovilo, da je bil predlog za preimenovanje Brejčeve ulice v Ahčinovo ulico objavljen v glasilu "Slamnik" in sicer v okviru predloga Komisije za preimenovanje ulic Slavko Šlander Domžale. Glede na to, da se Brejčeva ulica v Domžalah ne nahaja na območju Krajevne skupnosti Slavko Šlander, marveč na območju krajevne skupnosti Simon Jenko, takšen način objave predvidenega preimenovanja občanom krajevne skupnosti, kjer se nahaja omenjena ulica, ni omogočil dajanja pobud in predlogov k predvidenemu preimenovanju ulice na način kot to smiselno izhaja iz zakona. Glede na dejstvo, da sporni sklep že od sprejema naprej ni v skladu z zakonom, je ustavno sodišče ta sklep odpravilo.
Sodišče je na podlagi 7. člena ustavnega zakona za izvedbo ustave odločilo, da ima ta odločba pravne učinke po 414. in 415. členu ustave iz leta 1974.
Ustavno sodišče je sprejelo to odločbo na podlagi 161. člena ustave, 7. člena ustavnega zakona za izvedbo ustave Republike Slovenije in 2. alinee tretjega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) v sestavi: predsednik dr. Peter Jambrek in sodniki dr. Tone Jerovšek, mag. Matevž Krivic, mag. Janez Snoj, dr. Janez Šinkovec in dr. Lovro Šturm.
P r e d s e d n i k
dr. Peter Jambrek